Barcelona–Inter, Milan–Real a BL-ben
Máris visszatérhet egykori csapatához a Real Madriddal Kaká, és a Barca–Inter cserében érintett két játékos, Zlatan Ibrahimovic és Samuel Eto'o. Kellemetlen társakat kapott a Manchester United, de a többi angollal együtt esélyes a továbbjutásra. Kiegyenlített a Bayern, Juve, Bordeaux trió csoportja, a többinél gyengébb a H, teljesen kiszámíthatatlan a D.
Az A csoport kiegyenlítettnek tűnik, az első helyen kiemelt Bayern München a szezonkezdet alapján nincs nagy formában, bőven veszélyes lehet rá a francia bajnok Girondins Bordeaux. A második kalapból a Juventus került az első csoportba, az olasz ezüstérmes a csoportkörből tavaly is továbbjutott, jól igazolva erősítette meg keretét, de biztosra nem veheti a sikert. A negyedik kalapból az izraeli Maccabi Haifát sorsolták ide, amely az osztrák bajnok Salzburgot verte ki, valamelyik ellenfelét akár meg is zavarhatja.

A B csoportból kiemelkedik a legutóbbi döntős angol bajnok Manchester United, de hogy nem örülnek a sorsolásuknak, az biztos. Egy moszkvai túra mindenkinek nehéz feladat, nem is beszélve az isztambuliról, amely angol csapatoknak különösen kellemetlen célpont. A csoport negyedik tagja a német bajnok Wolfsburg, amely sikerrel őrizte meg értékeit, így egyáltalán nem esélytelen.

A C csoportban nem az újjáalakított Real Madrid volt az első kiemelt, hanem a szintén formálódó Milan. Az olaszoktól igazolt Kaká kénytelen visszatérni egykori csapatához, ahol egy nélküle lényegesen gyengébb olasz bronzérmessel találkozhat. A francia 2. Marseille nagy versenyben lehet a továbbjutásért a Milannal (1993-ban a döntőben találkoztak), a negyedik kalapból sorsolt svájci FC Zürich (a csoport egyetlen bajnoka) jó csapatokat fogadhat saját szurkolói előtt.

A D csoportban találkozik két tavalyi ellenfél, a nyolcaddöntőben a portugál bajnoki címvédő Porto verte ki az Atletico Madridot, amely idén a görög Panathinaikoszon át jutott a főtáblára. A csoport kiemeltje a Chelsea, amelynél nagyon bíznak benne, hogy miután annyiszor jutottak közel hozzá, idén megnyerik a Bajnokok Ligáját. A negyedik kalapból a ciprusi APOEL-t sorsolták ide.

Az E csoporttal, amelybe a Debrecen került, külön cikkekben foglalkozunk.

A címvédő Barcelona az F csoportba került az Inter mellé, azaz hamarosan újra találkozhat egykori csapattársaival a katalánokhoz igazolt Zlatan Ibrahimovic, illetve a cserealap Samuel Eto’o. A két klassziscsapatra rengeteg utazás vár, Kijev sincs a szomszédban, de a nagyon távoli Kazanyt biztosan mindketten kihagyták volna, ráadásul az orosz és az ukrán bajnokcsapatokkal kell felvenniük a versenyt. Ez az egyetlen csoport, ahol minden csapat megnyerte hazája bajnokságát.

A G csoport tűnik a legkevésbé erősnek, a kétszeres UEFA-kupa-győztes Sevillához a skót bajnok Rangers és a Bundesliga harmadik helyezettje, a Stuttgart került. A kiegyenlített csoportból bárki továbbjuthat, a lehető legjobb társakat húzták a román bajnok Unirea Urziceninek.

A H csoportban a két bajnoknál esélyesebbnek tűnik a két selejtezőből érkezett csapat, az Arsenal és az Olimpiakosz. A gond nélkül főtáblára jutott két klassziscsapatra a holland bajnok AZ Alkmaar mellett a belga döntőt megnyerő Standard Liege vár. Szokatlan, de az AZ hazája egyetlen képviselője a csoportkörben, ahogy az Olimpiakosz is magányos görögként jutott be, az Arsenal a Celtic ellen biztosította, hogy idén is mind a négy induló angol csapat ott legyen a főtáblán.

A Bajnokok Ligája 2009/10-es csoportbeosztása 

A csoport: Bayern München, Juventus, Bordeaux, Maccabi Haifa

B csoport: Manchester United, CSZKA Moszkva, Besiktas, Wolfsburg

C csoport: Milan, Real Madrid, Marseille, Zürich

D csoport: Chelsea, Porto, Atletico Madrid, APOEL

E csoport: Liverpool, Lyon, Fiorentina, Debrecen

F csoport: Barcelona, Inter, Dinamo Kijev, Rubin Kazany

G csoport: Sevilla, Glasgow Rangers, Stuttgart, Unirea Urziceni

H csoport: Arsenal, Alkmaar, Olimpiakosz, Standard LIege
Sport bajnokok ligája-sorsolás Futball